[pic] | AZ EURÓPAI KÖZÖSSÉGEK BIZOTTSÁGA |

Brüsszel, 24.10.2006

COM(2006) 646 végleges

2006/0210 (COD)

Javaslat

AZ EURÓPAI PARLAMENT ÉS A TANÁCS IRÁNYELVE

a belvízi hajókra vonatkozó műszaki követelmények megállapításáról szóló 2006/…/EK irányelv módosításáról

(előterjesztő: a Bizottság)

INDOKLÁS

1. BEVEZETÉS

A belvízi hajókra vonatkozó műszaki követelmények megállapításáról és a 82/714/EGK tanácsi irányelv hatályon kívül helyezéséről szóló, 2006. […]-i 2006/…/EK európai parlamenti és tanácsi irányelv[1] hatályba lépésének további késedelme elkerülése érdekében sürgősen el kell fogadni a jelen irányelvnek az 1999/468/EK határozattal[2] összhangban való végrehajtásához szükséges intézkedéseket.

A 2006/…/EK irányelv harmonizált feltételeket vezet be a belvízi hajók műszaki bizonyítványának kibocsátására a közösségi belvízi hajóúthálózat egészére kiterjedően.

A 2006/…/EK irányelv mellékleteiben szereplő műszaki követelmények lényegében a rajnai hajók szemleszabályzatában – a Rajnai Hajózási Központi Bizottság (CCNR) tagállamai által 2004-ben jóváhagyott változatban – megállapított rendelkezéseket foglalják magukban. A belvízi hajóbizonyítványoknak a felülvizsgált rajnai hajózási egyezmény 22. cikke szerinti kiadására vonatkozó feltételeket és műszaki követelményeket rendszeresen aktualizálják, és ezért a mindenkori technológiai fejlődést tükröző feltételekként és követelményekként vannak elismerve.

A verseny torzulásának és a biztonsági szintek közötti eltérések kialakulásának elkerülésére, valamint az európai szintű harmonizáció előmozdítása érdekében kívánatos, hogy a Közösség valamennyi belvízi hajóútvonala tekintetében egyenértékű műszaki követelményeket fogadjanak el, és azokat azt követően rendszeresen aktualizálják az egyenértékűség fenntartása céljából.

A 2006/.../EK irányelv a komitológiai eljárás révén elősegíti ezen követelményeknek a műszaki fejlődéshez való igazítását, és más nemzetközi szervezetek, elsősorban a Rajnai Hajózási Központi Bizottság (CCNR) munkájának köszönhető fejlemények szerinti utólagos kiigazítását. Az irányelv 20. cikke (1) bekezdésének második albekezdése meghatározza, hogy „ Ezeket a változtatásokat gyorsan kell végrehajtani annak garantálása érdekében, hogy a rajnai hajózás céljából elismert közösségi belvízi hajóbizonyítvány kiadásához szükséges műszaki követelmények által nyújtott biztonság szintje egyenértékű legyen a felülvizsgált rajnai hajózási egyezmény 22. cikkében említett bizonyítvány kibocsátásához megkövetelt biztonsági szinttel ”.

A módosítások végrehajtásának gyorsítása érdekében a jogalkotók a konzultációs eljárást tartották a legmegfelelőbbnek a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozatban[3] meghatározott eljárások közül.

A jogalkotóknak a végrehajtási intézkedések ellenőrzésében való nagyobb befolyása érdekében az 1999/468/EK tanácsi határozatot módosító, 2006. július 17-i 2006/512/EK tanácsi határozat[4] ellenőrzéssel történő szabályozási bizottsági eljárást vezet be (a módosított 1999/468/EK határozat 5a. cikke).

Az említett eljárás különbségtevés nélküli alkalmazása a 2006/…/EK irányelv mellékleteinek kiigazításában jelentős késedelmet eredményez, ami a jogalkotók kifejezett szándékával ellentétes hatást jelent. Figyelemmel a rajnai szabványok rendszeres kiigazítására, az ilyen késedelem azzal a kockázattal jár, hogy a rajnai hajózás biztonságának szintje és a Közösség egyéb hajózási útvonalain alkalmazandó biztonsági szint között jelentős eltérések alakulnak ki. Ennek a rajnai hajózásban részt venni szándékozó közösségi gazdasági szereplők számára versenytorzító hatása van. Mindez magának a a 2006/…/EK irányelv alapján kiadott közösségi hajóbizonyítványnak az eredményességét kérdőjelezi meg.

A fent említett okok miatt lehetővé kell tenni a Bizottság számára a mellékletek kiigazítása, illetve ideiglenes rendelkezések elfogadása tekintetében az 1999/468/EK határozat 5a. cikkének (6) bekezdésében megállapított sürgősségi eljárás alkalmazását, hogy – a bizottság kedvező véleményétől függően – elfogadhassa és haladéktalanul végrehajthassa az említett intézkedéseket. Ezenkívül az ellenőrzéssel történő szabályozási bizottsági eljárás során rendesen alkalmazott határidőket a belvízi hajózás biztonságára vonatkozóan elfogadandó valamennyi intézkedés tekintetében le kell rövidíteni.

2. AZ IRÁNYELV EGYES CIKKEINEK MÓDOSÍTÁSA

2.1. 19. cikk

A bizottság eljárásáról szóló 19. cikket a módosított 1999/468/EK tanácsi határozat által előírt új, ellenőrzéssel történő szabályozási bizottsági eljárásra való hivatkozással kell kiegészíteni.

A hajózás biztonsága, a verseny torzulásának elkerülése, valamint az irányelv 20. cikke (1) bekezdésének második albekezdésében említett gyors módosítás biztosítása érdekében a Bizottság számára lehetővé kell tenni, hogy a módosított 1999/468/EK tanácsi határozatban előírt sürgősségi eljáráshoz folyamodhasson. A 19. cikk új, (4) bekezdése az 1999/468/EK határozat 5a. cikkének (1), (2) és (6) bekezdését, valamint 7. cikkét teszi alkalmazandóvá, figyelemmel az említett határozat 8. cikkének rendelkezéseire is.

A 19. cikk új, (3) bekezdése az 1999/468/EK határozat 5a. cikkének (1)–(4) bekezdését és (5) bekezdésének b) pontját, valamint 7. cikkét teszi alkalmazandóvá, figyelemmel az említett határozat 8. cikkének rendelkezéseire is. A hatékonyság érdekében az 1999/468/EK határozat 5a. cikke (3) bekezdésének c) pontjában, (4) bekezdésének b) és e) pontjában említett határidőket a (3) bekezdés c) pontja esetében huszonegy napban, a (4) bekezdés b) pontja esetében tizenöt napban és a (4) bekezdés e) pontja esetében egy hónapban állapítja meg.

2.2. 20. cikk

A mellékleteknek a 2006/…/EK irányelv 20 cikke (1) bekezdésének első albekezdése szerinti kiigazítása olyan általános hatályú intézkedés, amely az alapjogszabály nem alapvető fontosságú rendelkezéseinek módosítását célozza, beleértve néhány ilyen rendelkezés törlését, vagy a jogszabály új, nem alapvető fontosságú rendelkezések beillesztésével történő kiegészítését is. A módosított 1999/468/EK tanácsi határozat 2. cikkének (2) bekezdése értelmében az ilyen intézkedések elfogadása az ellenőrzéssel történő szabályozási bizottsági eljárás szerint történik.

A fent említett okok miatt a 20. cikket az irányelv 19. cikkének új, (4) bekezdésében meghatározott sürgősségi eljárásra való hivatkozással kell kiegészíteni.

2.3. Az irányelv II. mellékletének 1.06. cikke

Az irányelv II. mellékletének 1.06. cikke lehetővé teszi átmeneti követelmények elfogadását, „ ha sürgősen szükségesnek találják, [...] a belvízi utakon való közlekedés műszaki fejlődéséhez történő hozzáigazítás, az irányelv rendelkezéseitől való eltérés megengedése céljából még az irányelv várható módosítása előtt, illetve vizsgálatok engedélyezése céljából ”.

Az ilyen rendelkezések elfogadásához az adott cikket az irányelv 19. cikkének új, (4) bekezdésében meghatározott sürgősségi eljárásra való hivatkozással kell kiegészíteni.

2.4. Az irányelv II. mellékletének 10.03.a. és 10.03.b. cikke

Az irányelv II. mellékletének 10.03a. cikke egyes tűzvédelmi rendszerek típusjóváhagyására vonatkozó további szabványok elismeréséhez a bizottsági eljárás alkalmazását írja elő.

Az irányelv II. mellékletének 10.03b. cikke egyes további oltóanyagok engedélyezéséhez a bizottsági eljárás alkalmazását írja elő.

Mivel ezek általános hatályú, nem sürgős intézkedések, mindkét cikket az irányelv 19. cikkének új, (3) bekezdésében meghatározott, ellenőrzéssel történő szabályozási bizottsági eljárásra való hivatkozással kell kiegészíteni.

2006/0210 (COD)

Javaslat

AZ EURÓPAI PARLAMENT ÉS A TANÁCS IRÁNYELVE

a belvízi hajókra vonatkozó műszaki követelmények megállapításáról szóló 2006/…/EK irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 71. cikke (1) bekezdésére,

tekintettel a Bizottság javaslatára[5],

tekintettel az Európai Gazdasági és Szociális Bizottság véleményére[6],

tekintettel a Régiók Bizottsága véleményére[7],

a Szerződés 251. cikkében megállapított eljárással összhangban[8],

mivel:

(1) A 2006/…/EK irányelv[9] harmonizált feltételeket vezet be a belvízi hajók műszaki bizonyítványának kibocsátására a közösségi belvízi hajóúthálózat egésze tekintetében.

(2) A 2006/…/EK irányelv mellékleteiben szereplő műszaki követelmények lényegében a rajnai hajók szemleszabályzatában – a Rajnai Hajózási Központi Bizottság (CCNR) tagállamai által 2004-ben jóváhagyott változatban – megállapított rendelkezéseket foglalják magukban. A belvízi hajóbizonyítványoknak a felülvizsgált rajnai hajózási egyezmény 22. cikke szerinti kiadására vonatkozó feltételeket és műszaki követelményeket rendszeresen aktualizálják, és azok a mindenkori technológiai fejlődést tükröző feltételekként és követelményekként vannak elismerve.

(3) A verseny torzulásának és a biztonsági szintek közötti eltérések kialakulásának elkerülése érdekében, valamint az európai szintű harmonizáció előmozdítása érdekében kívánatos, hogy a Közösség valamennyi belvízi hajóútvonala tekintetében egyenértékű műszaki követelményeket fogadjanak el, és azokat azt követően rendszeresen aktualizálják az egyenértékűség fenntartása céljából.

(4) A 2006/…/EK irányelv felhatalmazza a Bizottságot, hogy a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[10] összhangban ezeket a követelményeket a műszaki fejlődéshez igazítsa, és a más nemzetközi szervezetek – elsősorban a CCNR – munkájának köszönhető fejlemények szerint kiigazítsa.

(5) Ezeket a változtatásokat gyorsan kell végrehajtani annak garantálása érdekében, hogy a közösségi belvízi hajóbizonyítvány kiadásához szükséges műszaki követelmények által nyújtott biztonság szintje egyenértékű legyen a felülvizsgált rajnai hajózási egyezmény 22. cikkében említett bizonyítvány kibocsátásához megkövetelt biztonsági szinttel.

(6) Az 1999/468/EK határozatot a 2006/512/EK határozat módosította, amely bevezette az ellenőrzéssel történő szabályozási bizottsági eljárást azon általános hatályú intézkedések esetében, amelyek a Szerződés 251. cikkében meghatározott eljárás alapján elfogadott alap-jogiaktusok nem alapvető fontosságú rendelkezéseinek módosítását célozzák, beleértve néhány ilyen rendelkezés törlését vagy a jogi aktus új, nem alapvető fontosságú rendelkezések beillesztésével történő kiegészítését is.

(7) Következésképpen azon általános hatályú intézkedések esetében, amelyek a 2006/…/EK irányelv nem alapvető fontosságú rendelkezéseinek módosítását célozzák, az ellenőrzéssel történő szabályozási bizottsági eljárást kell alkalmazni.

(8) A hatékonyság érdekében az ellenőrzéssel történő szabályozási bizottsági eljárás során rendesen alkalmazandó határidőket le kell rövidíteni.

(9) A hajózás biztonsági szintjének megőrzése és a belső piaci verseny torzulásának elkerülése érdekében szükséges, hogy az 1999/468/EK határozat 5a. cikkének (6) bekezdésében megállapított sürgősségi eljárást alkalmazzák a 2006/…/EK irányelv mellékleteinek a műszaki fejlődéshez való igazításához, illetve a más nemzetközi szervezetek – elsősorban a CCNR – munkájának köszönhetően ezen a területen bekövetkező fejleményekhez való igazításához, valamint az ideiglenes rendelkezések elfogadásához.

(10) A 2006/…/EK irányelvet ennek megfelelően módosítani kell.

ELFOGADTA EZT AZ IRÁNYELVET:

1. cikk

A 2006/…/EK irányelv a következőképpen módosul:

1. A 19. cikk (3) és (4) bekezdése a következő szöveggel egészül ki:

„ 3. Amennyiben e bekezdésre történik hivatkozás, az 1999/468/EK határozat 5a. cikke (1)–(4) bekezdését és (5) bekezdésének b) pontját, valamint 7. cikkét kell alkalmazni, a határozat 8. cikkében foglalt rendelkezések figyelembevételével.

Az 1999/468/EK határozat 5a. cikke (3) bekezdésének c) pontjában, (4) bekezdésének b) és e) pontjában meghatározott határidő sorrendben huszonegy nap, tizenöt nap, illetve egy hónap.

4. Amennyiben erre a bekezdésre történik hivatkozás, az 1999/468/EK határozat 5a. cikkének (1), (2) és (6) bekezdését és 7. cikkét kell alkalmazni, a határozat 8. cikkében foglalt rendelkezések figyelembevételével.

Amennyiben a Bizottság által tervezett intézkedések nem felelnek meg a bizottság véleményének, vagy azokat a bizottság nem véleményezte, a (3) bekezdésben említett eljárás alkalmazandó.

2. A 20. cikk helyébe a következő szöveg lép:

20. cikk

A mellékletek kiigazítása és az ideiglenes bizonyítványokra vonatkozó ajánlások

1. Annak biztosításához, hogy a 3. cikk (1) bekezdésének a) pontjában említett két bizonyítvány kiadására egyenértékű biztonsági szintet garantáló műszaki követelmények alapján kerüljön sor, a Bizottság a 19. cikk (4) bekezdésében említett, ellenőrzéssel történő szabályozási bizottsági eljárással összhangban fogadja el azokat a módosításokat, amelyek ezen irányelv mellékleteinek a műszaki fejlődéshez való igazításához, valamint a más nemzetközi szervezetek – elsősorban a Rajnai Hajózás Központi Bizottsága (a továbbiakban: CCNR) – munkájának köszönhetően az ezen a területen bekövetkező fejleményekhez való igazításához szükségesek.

Ezeket a módosításokat gyorsan kell végrehajtani annak garantálása érdekében, hogy a rajnai hajózás céljából elismert közösségi belvízi hajóbizonyítvány kiadásához szükséges műszaki követelmények által nyújtott biztonság szintje egyenértékű legyen a felülvizsgált rajnai hajózási egyezmény 22. cikkében említett bizonyítvány kibocsátásához megkövetelt biztonsági szinttel.

2. A Bizottság valamennyi olyan intézkedést , amely az 5. cikkben említett esetek figyelembevételéhez szükséges, a 19. cikk (2) bekezdésében említett eljárással összhangban fogad el.

3. A Bizottság a II. melléklet 2.19. cikkével összhangban a bizottság által megfogalmazott ajánlások alapján határoz az ideiglenes közösségi belvízi hajóbizonyítványok kiadásáról.

3. A II. melléklet a következőképpen módosul:

1. Az 1.06. cikk helyébe a következő szöveg lép:

„ Átmeneti követelmények

Az ezen irányelv 19. cikkének (4) bekezdésében említett, ellenőrzéssel történő szabályozási bizottsági eljárással összhangban átmeneti követelményeket lehet elfogadni, ha szükséges, a belvízi utakon való közlekedés műszaki fejlődéshez történő hozzáigazítására, sürgős esetekben az irányelv rendelkezéseitől való eltérés megengedése céljából még az irányelv várható módosítása előtt, illetve vizsgálatok engedélyezése céljából. A követelményeket közzé kell tenni; érvényességi idejük nem lehet több, mint három év. Valamennyi tagállamban egyidejűleg lépnek hatályba, és ugyanazon feltételek mellett vesztik hatályukat.”

2. A 10.03a. cikk (5) bekezdése helyébe a következő szöveg lép:

« 5. A kisebb mennyiségű vizet használó berendezéseknek típusjóváhagyással kell rendelkezniük a Nemzetközi Tengerészeti Szervezet (OMI) A 800(19). határozata, vagy más, ezen irányelv 19. cikkének (3) bekezdésében említett, ellenőrzéssel történő szabályozási bizottsági eljárással összhangban elfogadott szabvány szerint. A típusjóváhagyást csak elfogadott hajóosztályozó társaság vagy akkreditált vizsgálati intézmény végezheti el. Az akkreditált vizsgálati intézménynek meg kell felelnie a vizsgálati és kalibráló laboratóriumok alkalmasságának általános követelményeire vonatkozó európai szabványnak (EN ISO/CEI 17025: 2000).”

3. A 10.03.b. cikk (1) bekezdése helyébe a következő szöveg lép:

« 1. Oltóanyagok

A motorterek, kazánterek, és szivattyúházak védelmére kizárólag a következő oltóanyagokat használó tartósan rögzített tűzoltórendszereket lehet alkalmazni:

a) CO2 (szén-dioxid);

b) HFC 227 ea (heptafluorproprán);

c) IG-541 (52 % nitrogén, 40 % argon, 8 % szén-dioxid).

Egyéb oltóanyagok csak az ezen irányelv 19. cikkének (3) bekezdésében említett, ellenőrzéssel történő szabályozási bizottsági eljárással összhangban engedélyezhetők.

2. cikk Átültetés

1. A 2006/…/EK irányelv 1. cikkének (1) bekezdésében említett belvízi utakkal rendelkező tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek …-tól/-től[11] kezdődően megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. E hivatkozás módját a tagállamok határozzák meg.

2. A tagállamok közlik a Bizottsággal nemzeti joguk azon főbb előírásait, amelyeket az ezen irányelv által szabályozott területen fogadnak el. A Bizottság tájékoztatja erről a többi tagállamot.

3. cikk

Ez az irányelv … napján lép hatályba [a 2006/…/EK irányelvvel azonos napon] .

4. cikk

Ezen irányelvnek a 2006/…/EK irányelv 1. cikkének (1) bekezdésében említett belvízi utakkal rendelkező tagállamok a címzettjei.

Kelt Brüsszelben, -án/-én.

Az Európai Parlament részéről a Tanács részéről

az elnök az elnök

[1] HL C […]., […], […]. o.

[2] HL L 184., 1999.7.17., 23. o. A 2006/512/EK határozattal (HL L 200., 2006.7.22. 11. o.) módosított határozat.

[3] HL L 184., 1999.7.17., 23. o.

[4] HL L 200., 2006.7.22., 11. o.

[5] HL C […]., […], […]. o.

[6] HL C […]., […], […]. o.

[7] HL C […]., […], […]. o.

[8] HL C […]., […], […]. o.

[9] HL C […]., […], […]. o.

[10] HL L 184., 1999.7.17., 23. o.

[11] Ezen irányelv hatálybalépésének időpontjától számított két éven belül.